钦定古今图书集成/明伦汇编/官常典/第273卷 > 刘敏中
## 钦定古今图书集成/明伦汇编/官常典/第273卷 > 刘敏中

按《元史》本传：“敏中，字端甫，济南章丘人。幼卓异不凡，
年十三，语其父景石曰：‘昔贤足于学而不求知，丰于
功而不自衒，此后人所勿逮也。父奇之，乡先生杜仁
杰爱其文，亟称之。敏中尝与同侪各言其志，曰：‘自幼
至老，相见而无愧色，乃吾志也’’。”至元十一年，由中书
掾擢兵部主事，拜监察御史。权臣桑哥秉政，敏中劾
其奸邪，不报，遂辞职归其乡。既而起为御史台都事。
时同官王约以言去，敏中杜门称疾。台臣请视事，敏
中曰：“使约无罪而被劾，吾固不当出。诚有罪耶，则我
既为同僚，又为交友，不能谏止，亦不无过也。”出为燕
南肃政廉访副使，入为国子司业，迁翰林直学士，兼
国子祭酒。大德七年，诏遣宣抚使巡行诸道，敏中出
使辽东、山北诸郡，守令恃贵幸暴横者，一绳以法。锦
州以水为灾，辄发廪赈之。除东平路总管，擢陕西行
台治书侍御史。九年，召为集贤学士，商议中书省事。
上疏陈十事，曰“整朝纲、省庶政、进善良、剔奸蠹、显公
道、杜私门、广恩泽、实钞法、严武备、举封赠。”成宗崩，奸
臣希中旨，赞其邪谋，敏中援礼力争之。武宗即位，召
敏中至上京，庶政多所更定。授集贤学士、皇太子赞
善，仍商议中书省事，赐金币有加。顷之，拜河南行省
参知政事，俄改治书侍御史，出为淮西肃政廉访使，
转山东宣慰使，遂召为翰林学士承旨。召公卿集议
弭灾之道，敏中疏列七事，帝嘉纳焉。以疾还乡里。敏
中平生身不怀币，口不论钱，义不苟进，进必有所匡救。援据今古，雍容不迫，每以时事为忧，或郁而勿伸，
则戚形于色。中夜叹息，至泪湿枕席。为文辞，理备辞
明。有《中庵集》二十五卷。延祐五年卒，年七十六。赠光
禄大夫、柱国，追封齐国公，谥文简。